Når Formel 1-rugekassen GP2 tager hul på sæsonen sidder nordjyske Marco Sørensen bag rattet i en Carlin-racer.

Den nordjyske racerkører Marco Sørensen afslørede tirsdag, at det er holdet Carlin han skal køre for, når GP2-sæsonen starter i Bahrain til april. Marco Sørensen kunne 14. januar fortælle at aftalen om at han skal køre GP2 i den kommende sæson var på plads, men offentligheden måtte altså vente til i går tirsdag på at finde ud af det bliver engelske Carlin, der får fornøjelsen af den 24-årige nordjyde. - Jeg er svært begejstret over at blive en del af Carlin i 2015-sæsonen i GP2. Holdet har et fantastisk ry og jeg føler, jeg har "unfinished business" i serien, siger Marco Sørensen, som prøvede kræfter med GP2 i sidste sæson og tilmed vandt løbet i Sochi. - Jeg forventer at vi sammen sigter efter topresultater, siger Marco Sørensen.